Ja es coneixen les guanyadores del VIII Concurs de Narrativa breu amb Enfocament de Gènere Isabel de Villena
2025-07-24

El Centre Cultural Tívoli ha acollit el lliurament dels premis, en les seues tres categories, del VIII Concurs de Narrativa breu amb Enfocament de Gènere Isabel de Villena, organitzat des de la regidoria de Polítiques d’Igualtat de l’Ajuntament de Burjassot, dirigida per la Regidora Lluna Àrias, a través d’Espai dona, el servei integral d’atenció a la dona.

El jurat, conformat per María Fontana, Santiago Álvarez, Toni Ananda, Alba Requejo i Dora García ha atorgat els premis a Ángela Abeledo Sánchez, en categoria infantil, pel seu relat “L’infern”, a Valeria Lloria Flores, per la seua obra “Taques”, en categoria juvenil i a Lourdes de la Rosa Alcaide, en categoria adulta per la seua creació “Tinta de calamar”.

Abans del lliurament de premis, que va consistir en un lot de llibres i material gentilesa de la Universitat de València i de l’Ajuntament de Burjassot, entregats per la regidora de Polítiques d’Igualtat i per components del jurat, es va poder gaudir de l’actuació del grup teatral Paraules i Dones, que va preparar un monòleg per a tan important acte al qual no va faltar l’alcalde de Burjassot, Rafa García i diferents membres de la Corporació Municipal.